钦定古今图书集成/明伦汇编/官常典/第605卷 > 王继美
## 钦定古今图书集成/明伦汇编/官常典/第605卷 > 王继美

按《扬州府志》：“继美字雉食，兴化人。万历丁酉，中顺天
乡试，甲辰成进士。授河南孟津县，调洛阳，改福建顺
昌县。县居剑州上游，山水暴发，漂民舍，动至数千家。
继美多造舟，募善水者救援，所活无算。以忤巡按罢
归。久之，补知江西贵溪县。又以失抚臣指，谪松江府
学教授。课士高等者，同时获隽十人，咸服其明。进南”
雍助教，升刑部主事，转户部郎中，总理密云粮饷。时
辽初失守，人心震惊，多逗留不敢进。继美朝闻命，夕
戒途，从者环泣不为沮。至密，建议谓“海内困于加派，
宜省冗滥，清侵冒，以宽民力。”按籍稽核，剔逃勾亡，得
清省银米二十馀万，并扫除银三千两归诸朝。前后
受事者，畏其轨己，壅不上闻。继美抗言于部，以头抢
地，大呼：“高皇帝在天，实鉴臣美！”大司农为之失色，京
师称“铁郎中”云。于是科臣解学龙疏称继美视国如
家，宜优擢为贤者劝，奉旨超授山东布政司参议，备
兵兖东。东齐久经白莲贼蹂𨅬，继美念捕者以斩级
为功，率多无辜，移郡县吏，歼渠魁，宥胁从，凡不得已
沦入妖党者悉原之，与大吏主剿，意不合，疏调简，继
美自以通籍久，肮脏不得行其志，径拂衣归。卒时年
七十三。孙仲儒、熹、儒，能世其家学。